ToekomsVenster: Hartspaaie‘n Knewel van ‘n slaggat op die pad tussen Clarens en Fouriesburg. (Foto: Vrystaat Landbou) “… en vergeef ons ons skulde, soos ons ook ons skuldenaars vergewe…” – Matteus 6:12 (AFR53) Die toestand van Suid-Afrikaanse paaie is benard. Daar word gesê dat ons paaie, gemeet aan wêreldstandaarde, vêr agter is. Dit is nie veilig om daarop te reis nie, en mense verloor hul lewens as gevolg van die swak toestand daarvan. Terwyl gemeenskappe hier en daar probeer om self iets aan die paaie te doen, ontbreek kapasiteit en middele dikwels. Plaaslike owerhede is ook nie altyd gemotiveerd genoeg om iets daadwerkliks te doen nie. Gedurende hierdie week gaan ons by “paaie” as metafoor vir die geloofslewe aansluit. Vandag dink ons na oor wat paaie behoort te wees; hartspaaie. Paaie verbind gemeenskappe, individue, families en geloofsgemeenskappe met mekaar. Paaie kloof roetes na mekaar se harte, mekaar se diepste binneste. Ongelukkig raak daardie hartspaaie vanweë misverstande, onvergewensgesindheid, hardvogtigheid en agterdog, vol slaggate. Dit word met tyd onbruikbaar. Jy waag dit nie meer op daardie pad nie omdat dit gevaarlik geraak het. Watter paaie van jou af en na jou toe is erg verrinneweer vanweë hartseer ervarings in die verlede? Is dit regtig die moeite werd om dit so te laat? Sal wat jy ook al as regverdiging wil aanbied, “hond haaraf maak” op die dag wanneer ons voor die Here verskyn? Sal ons verskonings dan nie oppervlakkig, kosmeties en soos verskonings klink nie? Die lewe is te kort om vir iemand kwaad te wees. Kry daardie hartspaaie in werkende toestand. Dit vra ŉ emmer gehoorsaamheid, meng dit met ŉ skeppie vergewensgesindheid, gooi ŉ liter of twee liefde, asook ŉ graaf vol genade by. Meng dan goed en maak dan jou hartspaaie heel. Kom ons herstel die paaie na mekaar se harte en lewens.